
Az alternatív üzemanyagok jelentősége manapság eléggé megnőtt, erre számos példát találunk világszerte. Magyarországi viszonylatban is előtérbe kezd kerülni ez az irányvonal, főleg a környezetvédelmi szempontok és a nem megújuló energiaforrások felhasználási lehetőségeinek csökkenése miatt.
Ha alternatív üzemanyagról beszélünk, akkor többféle lehetőséget is meg kell említeni, a dolgozatom fő tárgyát viszont a biodízel adja.
A biodízel, mint alternatív üzemanyag készülhet repcéből vagy kukoricából, természetesen mind a kettőből olajat készítenek.
A dolgozat témája ezt foglalja magába, kísérleti úton meghatározva a repcéből és kukoricából készült tiszta vegyületek lobbanáspontját, illetve a különböző alkoholok hozzá keveréséből készült keverékek lobbanáspontját. Ez azért bír jelentőséggel, mert a vizsgálatok során meg állapíthatóvá válik a folyadékok tűzveszélyességi osztálya, amelyből következtetni lehet sok más dologra is.
A mérések során különböző magasabb rendű alkoholokat használunk fel, melyek 10 és 20%-os keveréket alkotnak a repce- és a kukorica olajjal.
A vizsgálat célja és lényege az alternatív üzemanyagok felhasználási lehetőségeinek bizonyítása, és azoknak tűzvédelmi szempontból való legmegfelelőbb felhasználása. Mivel ezek az üzemanyagok felhasználás előtt tárolásra, szállításra szorulnak, fontos, hogy megfeleljenek a tűzvédelmi előírásoknak, és ne legyenek veszélyesek sem emberre, sem környezetre, sem magára az üzemre, technológiára. A kísérletek erre keresik meg a legjobb megoldást, ezért használjuk fel a magasabb rendű alkoholokat, hogy azzal vizsgálva meg tudjuk állapítani, hogy melyik alkohollal keverve adja a legalacsonyabb, illetve a legmagasabb lobbanáspontot az elegyünk.
Az eredmények számszerű, kimért kísérleti adatok, melyek alapjául szolgálhatnak több egyéb kísérletnek, melyek az alternatív üzemanyagok használatát hivatottak szolgálni.



